Diari Oficial de la Generalitat Valenciana


Sumari del DOGV 2838, del 01-10-1996 (1996/839394)

ACORD de 12 de juny de 1996, de la Comissió Territorial d'Urbanisme de València, relativa a la modificació número 1 del Pla General d'Ordenació Urbana de la Pobla de Vallbona.
-------------------------------------------------------------------------------------------------------------------------------------------------------------------------------

### Dades del document

Número de DOGV
:   2838

Data del DOGV
:   01-10-1996

Secció del DOGV
:   ALTRES DISPOSICIONS

Número del document
:   1996/839394


Data del document
:   12-06-1996

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 12 de juny de 1996, de la Comissió Territorial d'Urbanisme de València, relativa a la modificació número 1 del Pla General d'Ordenació Urbana de la Pobla de Vallbona.   
La Comissió Territorial d'Urbanisme de València, en la sessió del dia 12 de juny de 1996, va adoptar el següent acord:  
Vist l'expedient tramés per l'Ajuntament de la Pobla de Vallbona, relatiu a la modificació número 1 del Pla General d'Ordenació Urbana, i, d'acord amb els següents  
Antecedents de fet  
Primer  
L'expedient, el va aprovar inicialment el Ple de l'Ajuntament el 9 de novembre de 1995, i, després del pertinent període d'informació pública, en què es van presentar cinc al·legacions, el va aprovar provisionalment el 6 de febrer de 1996.  
Segon  
L'expedient ha sigut tramés en triple exemplar, diligenciat com cal. És per això que està complet i s'ha tramitat conformement al que estableix l'article 38 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística.  
Tercer  
El projecte consta d'una memòria informativa i justificativa, plànols d'informació i d'ordenació, text refós de les Normes Urbanístiques i conveni urbanístic; per la qual cosa es compleix el que estableix l'article 27 de la Llei Reguladora de l'Activitat Urbanística i la disposició addicional quarta de la Llei del Sòl no Urbanitzable.  
Quart  
La Pobla de Vallbona té un pla general d'ordenació urbana, aprovat definitivament per la Comissió Territorial d'Urbanisme de València, en la sessió del dia 31 de gener de 1995.  
Cinqué  
L'expedient consta de 29 punts en total, dels quals 22 són pròpiament correccions d'errors materials detectats en el document del Pla General, i la resta són diverses modificacions. Tot seguit es passarà a l'estudi de cada un dels punts.  
Cal fer constar que en l'expedient apareixen les modificacions enumerades de l'1 al 30, si bé la número 28 no és objecte del present, ja que ha sigut desestimada la seua tramitació per l'Ajuntament en Ple.  
Sisé  
La Comissió Informativa de la Comissió Territorial d'Urbanisme de València, en la sessió de 5 de juny de 1996, va emetre un informe relatiu al projecte que ens ocupa, amb la qual cosa es compleix el que preceptua l'article 11 del Decret 77/1996, de 16 d'abril, del Govern Valencià, que aprova el Reglament dels òrgans Urbanístics de la Generalitat Valenciana.  
Fonaments de dret  
Primer. Error en el xamfrà carrer Blasco IbáÑez-avinguda Cervantes  
La finalitat del punt 1 és la supressió del xamfrà previst en una de les cantonades que hi ha en la confluència del carrer de Blasco IbáÑez amb l'avinguda de Cervantes. Aquesta determinació es justifica en el fet de donar un tractament uniforme a la confluència, atés que en la resta de les cantonades no es preveuen xamfrans. Aquest punt afecta únicament i exclusivament el plànol d'ordenació número 69 del Pla General.  
Respecte d'aquest punt, no s'aprecien objeccions per a la seua aprovació.  
Segon. Error en l'amplària de la prolongació del carrer d'àngel Guimerà  
La finalitat del punt 2 afecta la prolongació a l'oest del carrer d'àngel Guimerà, que passa de tenir una amplària prevista de 10 metres a tenir-ne 8. Aquesta apreciació es fonamenta en la circumstància que aquest vial té en la seua major extensió, amb una amplària prevista de 8 metres; amb la qual cosa no sembla aconsellable alterar aquest paràmetre. Aquest punt afecta únicament i exclusivament el plànol d'ordenació número 69 del Pla General.  
Respecte d'aquest punt, no s'aprecien objeccions per a procedir a l'aprovació.  
Tercer. Error d'alçades a l'avinguda de Cervantes  
La finalitat dels punts 3 i 4 és alterar el nombre de plantes en les illes que donen a l'avinguda de Cervantes, en la confluència amb el carrer d'àngel Guimerà, passant de tenir-ne quatre l'illa situada a l'oest de l'avinguda de Cervantes a tenir-ne quatre. Els esmentats punts afecten únicament i exclusivament el plànol d'ordenació número 69 del Pla General.  
Pel que fa al punt que es refereix al pas de quatre a cinc alçades en l'illa situada a l'oest de l'avinguda de Cervantes, s'aprecia justificada l'esmentada alteració, atés el manteniment d'un criteri uniforme quant a les alçades de planta en aquest front de l'avinguda.  
Respecte del punt que es refereix al pas de tres a quatre alçades a l'illa situada a l'est de l'avinguda de Cervantes, no s'aprecia tan justificada la proposta, sobretot a la vista de la fallida en el règim d'alçades que presenten les illes d'aquest front, encara més quan al carrer d'àngel Guimerà les alçades són tres. No obstant això, ja que es tracta d'un tema no estructural, per tant, a la vista de la Llei Reguladora de l'Activitat Urbanística -si el pla estiguera adequat-, seria de competència municipal, a més de no incloure's entre els possibles arguments de denegació o suspensió que estableix l'article 40.2 de la Llei Reguladora de l'Activitat Urbanística, es podria procedir a l'aprovació atesa la seua escassa incidència.  
En aquest segon cas, sense perjudici de valorar la seua escassa incidència a nivell de l'increment lucratiu, caldrà tenir en compte el que estableix l'article 55.3 de la Llei Reguladora de l'Activitat Urbanística, atés que no es tracta de la correcció d'un error material.  
Per tot això anterior, no s'aprecien inconvenients en l'aprovació de l'error relatiu al pas de quatre a cinc alçades, si bé en l'altre apartat s'aprecia la necessitat de justificar el compliment del que estableix l'article 55.3 de la Llei Reguladora de l'Activitat Urbanística.  
Quart. Error d'alçades al carrer Senyera  
L'objecte del punt 5 afecta el nombre d'alçades de l'illa número 93, en la part que dóna a la prolongació del carrer Senyera a l'oest de l'avinguda de Cervantes, que passa de quatre a cinc. En aquest punt val a dir el mateix que el que s'ha dit respecte del punt anterior, en la part relativa al supòsit tractat en segon lloc, per la qual cosa s'han de considerar reproduïts els mateixos aspectes. Aquest punt afecta únicament i exclusivament el plànol d'ordenació número 67 del Pla General.  
En la documentació gràfica aportada s'aprecia un altre canvi del règim d'alçades, en concret a l'illa número 92, sense que es faça al·lusió a aquest en la part escrita, per la qual cosa no s'ha de considerar aprovada aquesta rectificació, llevat d'una justificació millor.  
Per tot això anterior, la proposta és la mateixa que la citació de l'apartat anterior, amb el ben entés que no es procedeix a tractar el canvi d'alçades a l'illa número 92.  
Cinqué. Error d'amplària i alçades al carrer del Bisbe Cervera  
L'objecte del punt 6 afecta l'amplària del carrer Bisbe Cervera, i es proposa el fet que passe de tenir 20 metres d'amplària a tenir-ne 12, i també al règim d'alçades, atés que es proposa passar de tres a quatre alçades en el front de l'esmentat vial. Aquest punt afecta únicament i exclusivament el plànol d'ordenació número 73.  
Sense perjudici de la pertinència o no de la justificació adduïda per a la reducció de l'amplària (basada en la necessitat que tinga la mateixa amplària que la seua prolongació en la zona de nucli antic), no s'aprecia justificat el canvi en el règim d'alçades, a més de no fer-se cap referència al trasllat de la línia d'edificació que pateix l'illa número 154. Per tot això, cal considerar reproduït el que diuen els anteriors punts, si bé caldrà procedir a la justificació del que disposa l'article 55.3 de la Llei Reguladora de l'Activitat Urbanística per a poder aprovar l'esmentat punt.  
Sisé. Error de delimitació en sòl urbà al límit amb el sector I-2  
La finalitat del punt 7 és l'alteració dels límits entre el sòl urbà de l'àrea urbana principal i el sòl urbanitzable programat del sector I-2, concretament es desplaça la línia divisòria cap al sòl urbanitzable, incrementant-se la superfície del sòl urbà en 1.780 m2, i s'alteren conseqüentment les alineacions de les illes que hi confronten (números 35, 36 i 36.1) amb increment d'aprofitament lucratiu. La justificació adduïda per a això és la de respectar la delimitació que a aquesta zona atorgaren les Normes Subsidiàries vigents anteriorment. Aquest punt afecta únicament i exclusivament el plànol d'ordenació número 67.  
Atés l'increment d'aprofitament lucratiu que es produeix caldrà procedir a justificar el compliment del que estableix l'article 55.3 de la Llei Reguladora de l'Activitat Urbanística; per tant no es pot aprovar fins que es produïsca l'esmena.  
Seté. Vial en l'àrea urbana número 4  
La finalitat del punt 8 és procedir a traçar en l'àrea urbana número 4 un vial tal com està configurat en la realitat, i es consigna en el projecte que aquest viari es troba ja executat a hores d'ara. Aquest punt afecta únicament i exclusivament el plànol d'ordenació número 40.  
Respecte d'aquest punt no s'aprecien inconvenients per a l'aprovació.  
Vuité. Supressió de vial en àrea urbana número 7  
L'objecte del punt 9 consisteix a suprimir un vial en l'àrea urbana número 7, el qual discorre en l'àmbit de la macroïlla número 147. Tal circumstància es justifica en l'existència d'edificacions ja consolidades que dificultarien l'execució del vial, a més de l'escassa funcionalitat que aquest element pot aportar a la trama viària de la zona; la qual cosa sí que permet justificar l'existència d'un error en l'esmentat traçat. Aquest punt afecta únicament i exclusivament el plànol d'ordenació número 42.  
Respecte d'aquest punt, no s'aprecien inconvenients per a procedir a l'aprovació.  
Nové. Amplària de vial en l'àrea urbana número 8  
La finalitat del punt 10 consisteix a reduir l'amplària d'un vial existent en l'àrea urbana número 8, el qual passaria de tenir 10 metres a tenir-ne 8. Tal circumstància es justifica en l'existència de tancaments que acoten l'amplària, a més de l'escassa funcionalitat que aporta al sistema viari, cosa que sí que permet justificar l'existència d'errors. Aquest punt afecta únicament i exclusivament el plànol d'ordenació número 54.  
Respecte d'aquest punt, no s'aprecien inconvenients per a l'aprovació.  
Deu. Canvi de disseny de vial en l'àrea urbana número 4  
La finalitat del punt 10 és el canvi de disseny d'un vial acabat en cul-de-sac en l'àrea urbana número 4, a fi d'adequar la seua configuració a la de la realitat existent. Aquest punt afecta únicament i exclusivament el plànol d'ordenació número 42.  
Respecte d'aquest punt, no s'aprecien inconvenients per a la seua aprovació.  
Onze. Supressió d'un cul-de-sac en l'àrea urbana número 3  
L'objecte del punt 12 és la supressió d'un fons de vial en cul-de-sac en l'àrea urbana número 3, a fi d'adequar la seua configuració a la realitat existent. Aquest punt afecta únicament i exclusivament el plànol d'ordenació número 41.  
Respecte d'aquest punt no s'aprecien inconvenients per a la seua aprovació.  
Dotze. Canvi de classificació de parcel·la en l'àrea urbana número 8  
L'objecte del punt 13 és la classificació de sòl urbà d'una parcel·la de 2.520 m2, que hi ha en l'àrea urbana número 8, la classificació actual del qual és la de sòl urbanitzable programat àrea I-4. A la vista de la documentació aportada no s'aprecia una justificació suficient accedir a aquesta pretensió, més encara quan hi ha d'altres parcel·les en la mateixa zona que podrien reclamar per a elles el mateix tracte de favor. També cal destacar que dels plànols aportats s'aprecia la inexistència de construccions en la parcel·la en qüestió, a més de tenir-se en compte que, durant el procés de redacció del Pla General, un dels criteris seguits va ser limitar al màxim la classificació del sòl en els nuclis de segona residència, cosa que justificaria per si mateixa l'exclusió d'aquests terrenys de la zona urbana, a més de no existir una sèrie de serveis exigibles per a accedir a la condició demanada.  
Per tot això anterior, es proposa la denegació de l'aprovació d'aquest punt.  
Tretze. Error en la disposició addicional tercera de les Normes Urbanístiques  
L'objecte del punt 14 és la correcció d'un error mecanogràfic, que consisteix a canviar la identificació dels sistemes generals viaris 41-19 i 41-27, establida en el punt b) de la disposició addicional tercera de les Normes Urbanístiques, per la correcta referida als sistemes generals 45-19 i 45-27.  
Respecte d'aquest punt no s'aprecien inconvenients per a la seua aprovació.  
Catorze. Supressió de vial en l'àrea urbana número 8  
L'objecte del punt 15 és la supressió d'un vial amb el fons en cul-de-sac, ubicat en l'àmbit de l'àrea urbana número 8, més en concret en l'illa 214, per a la qual cosa s'addueixen raons basades en la discordança entre la realitat física i l'ordenació proposada. Aquest punt afecta únicament i exclusivament el plànol d'ordenació número 57.  
Sense perjudici d'un millor estudi del tema, s'aprecia que els plànols presentats són idèntics, per la qual cosa no es pot apreciar la diferència entre les ordenacions proposades, i per tant no es pot aprovar aquest punt.  
Quinze. Reculada de l'illa 178  
L'objecte del punt 16 és suprimir la reculada establida per a l'illa 178 de l'àrea urbana principal La Vila. Es justifica aquesta apreciació per ser un tractament singular donat a aquesta illa que no té justificació des d'un punt de vista del conjunt, més encara quan en la zona on se situa -nucli històric- la finalitat és preservar el que hi ha i no substituir la trama urbana. De tot això anterior sí que es dedueix l'existència d'un error material, el qual afecta únicament i exclusivament el plànol d'ordenació número 72.  
Respecte d'aquest punt, no s'aprecien inconvenients per a la seua aprovació.  
Setze. Parcel·la en la urbanització de Monte Colorado  
L'objecte del punt 17 és incloure en l'àmbit de l'àrea urbana de Monte Colorado una parcel·la de 530 m2. S'addueix com a justificació la circumstància que aquesta parcel·la ja estava prevista en el Pla Parcial que va donar origen a la urbanització esmentada, sent criteri del Pla General -expressat en la memòria- mantenir i respectar l'ordenació anterior establida pel planejament de desenvolupament aprovat. Aquest punt afecta únicament i exclusivament el plànol d'ordenació número 50.  
Respecte d'aquest punt, no s'aprecien inconvenients per a la seua aprovació.  
Disset. Error en l'article 10.22 de les Normes Urbanístiques  
El punt 18 té com a finalitat esmenar un error tipogràfic detectat en l'article 10.22 de les Normes Urbanístiques del Pla General, que consisteix en l'intercanvi de les lletres A i B.  
Respecte d'aquest punt, no s'aprecien inconvenients per a l'aprovació.  
Divuit. Modificació en l'equipament 42-5  
L'objecte dels punts 19 i 23 és doble. D'una banda, es persegueix establir la condició de titularitat privada per a l'equipament 42-5, que en el Pla General apareix com a públic, i d'altra banda es pretén eliminar la seua condició d'executat, que apareix per error en el Pla General.  
Respecte d'aquest punt, no s'aprecien inconvenients per a l'aprovació.  
Dinou. Ampliació del Camí del Cementeri  
L'objecte del punt 24 és l'ampliació de l'amplària de l'anomenat Camí del Cementeri, que passa de tenir una amplària de 5,5 metres a 11, a més de reordenar-se el viari de la zona; amb la qual cosa es redueixen els usos lucratius dels sòls adjacents. Aquesta modificació afecta els plànols d'ordenació 65 i 67. Aquesta modificació s'aprecia coherent, a banda que millora l'entorn, cosa que reverteix en l'interés de la població.  
Cal destacar que amb aquest punt es produeix un increment dels sòls dotacionals, cosa que es pot tenir en compte per a justificar d'altres reduccions d'aquests tipus de sòl, operades en punts anteriors; cosa que permet justificar i conjugar el que estableix l'article 55.3 de la Llei Reguladora de l'Activitat Urbanística.  
Respecte d'aquest punt, no s'aprecien inconvenients per a l'aprovació.  
Vint. Modificació de l'article 4.5 de les Normes Urbanístiques  
L'objecte del punt 25 és la modificació de l'article 4.5 de les Normes Urbanístiques a fi d'establir l'obligatorietat de soterrar les conduccions dels serveis urbanístics d'evacuació d'aigua, proveïment d'aigua i energia elèctrica, enllumenat públic i telefonia. Amb aquesta finalitat s'afegeix el següent paràgraf a l'article 4.5:  
« 3. En qualsevol cas, les conduccions necessàries per a la prestació dels serveis urbanístics d'evacuació d'aigua, proveïment d'aigua i d'energia elèctrica, enllumenat públic i telefonia, seran subterranis, tant en el sòl urbà com en el que adquirisca aquesta condició per execució del planejament.»  
Respecte d'aquest punt, no s'aprecien inconvenients per a l'aprovació.  
Vint-i-un. Modificacions en el sector I-9 de SUP residencial  
L'objecte dels punts 20, 21, 22, 26 i 27 són diverses modificacions en l'àmbit del sector I-9 del sòl urbanitzable programat de la Pobla de Vallbona. En concret, es pretén alterar la densitat del nombre d'habitatges, passant d'un màxim de 100 habitatges (4,24 habitatges per hectàrea) a 300 habitatges (12,73 hab./ha) en l'àmbit del sector. També es pretén la creació d'un vial per l'extrem sud del sector, i també la correcció de determinats errors.  
La justificació adduïda per a fer aquesta modificació es basa en la inviabilitat econòmica de l'actuació, si bé no hem d'oblidar que la classificació del sòl existent va ser fruit d'un conveni subscrit entre el promotor i l'Ajuntament, i es fixen en aquest document les condicions que ara pretenen modificar-se. L'ordenació que ara es pretén també té causa en un conveni, per mitjà del qual s'accedeix al que es pretén a canvi del pagament addicional a l'Ajuntament d'una quantitat en diners (10.211.665 de PTA), sense que s'aporten raons d'índole urbanística per a procedir a tal finalitat.  
No obstant tot això, atesa la possible incidència que sobre l'ordenació de la zona pot tenir la modificació proposada, caldrà procedir, de conformitat amb el que estableix la disposició transitòria primera, punt 3, de la llei Reguladora de l'Activitat Urbanística, a l'homologació del sector.  
Per tot això, es proposa denegar aquesta modificació, i escau homologar el sector.  
Vint-i-dos. Alineacions de l'illa número 69  
L'objecte del punt 29 és la modificació de les alineacions d'un vial previst en l'illa número 69 del sòl urbà residencial extensiu, que afecta únicament i exclusivament el plànol d'ordenació número 45.  
Respecte d'aquest punt, no s'aprecien inconvenients per a la seua aprovació.  
Vint-i-tres  
La Comissió Territorial d'Urbanisme és l'òrgan competent per a emetre un dictamen resolutori sobre l'aprovació definitiva dels plans generals i de les modificacions, de municipis de menys de 50 mil habitants, de conformitat amb el que estableix l'article 38.3 de la Llei Reguladora de l'Activitat Urbanística, en relació amb l'article 10.a, per remissió de l'article 9.1, tots dos del Decret 77/1996, de 16 d'abril, del Govern Valencià, que aprova el Reglament dels òrgans Urbanístics de la Generalitat Valenciana.  
En vista d'aquests antecedents, la Comissió Territorial d'Urbanisme acorda  
1. Aprovar definitivament els punts 1, 2, 8, 9, 10, 11, 12, 14, 16, 17, 18, 19, 23, 24, 25 i 29.  
2. Suspendre l'aprovació definitiva dels punts 3, 4, 5, 6, 7 i 15.  
Respecte de diversos punts d'aquests, val a dir que els motius de la suspensió són causats per la falta de justificació del que estableix l'article 55.3 de la Llei Reguladora de l'Activitat Urbanística, cosa que és fàcilment esmenable només amb la confrontació de les modificacions en les quals s'incrementa l'aprofitament lucratiu amb aquelles que el redueixen. Amb aquesta finalitat, caldrà aportar un quadre comparatiu que permeta un millor estudi de la qüestió.  
3. Denegar definitivament els punts 13, 20, 21, 22, 26 i 27.  
Tot això, respecte de la modificació número 1 del Pla General d'Ordenació Urbana de la Pobla de Vallbona.  
Contra aquesta resolució, que no esgota la via administrativa, es podrà interposar un recurs ordinari davant el conseller d'Obres Públiques, Urbanisme i Transports de la Generalitat Valenciana, en el termini d'un mes, comptat a partir de la data de recepció d'aquesta notificació.  
Tot això, sense perjudici que es puga presentar qualsevol altre recurs que es considere oportú.  
València, 12 de juny de 1996.- El secretari de la Comissió Territorial d'Urbanisme: José Manuel Palau.